## Program pomoćničkog ispita za zanimanje elektroničar-mehaničar

### NN 12/2010 (25.1.2010.), Program pomoćničkog ispita za zanimanje elektroničar-mehaničar

MINISTARSTVO GOSPODARSTVA, RADA I PODUZETNIŠTVA

260

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

ELEKTRONIČAR-MEHANIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja elektroničar–mehaničar u svijetu rada koji je podložan promjenama

− provjera stečenih kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje elektroničar-mehaničar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izraditi jedan funkcionalni dio ili cijeli elektronički uređaj prema priloženoj dokumentaciji sklopa (upotreba osnovnih elektroničkih elemenata i sklopova) | Izraditi sklop (jednostavni prijemnik, predajnik, pojačalo, light show, pretvarač, alarm i mjerni indikator) prema zadanoj električnoj shemi:  – projektirati potrebne tiskane pločice upotrebom jednog od programa za projektiranje tiskanih pločica (EAGLE i OrCAD),  – zalemiti elemente,  – smjestiti tiskanu pločicu u kućište sklopa ili uređaja,  – za sve ostale dijelove sklopa koji se ne nalaze na tiskanoj pločici napraviti potrebna ožičenja,  – na kućište sklopa postaviti ulazno-izlazne elemente,  – pri izradi i projektiranju sklopa ili uređaja pridržavati se mjera zaštite od dodirnog napona,  – sklop treba sadržavati elemente zaštite od preopterećenja.  Izraditi dokumentaciju sklopa ili uređaja koja treba sadržavati:  – električnu shemu,  – popis komponenti i ostalog korištenog materijala,  – montažni nacrt,  – tehničke podatke i opis rada sklopa,  – shemu ispitivanja ispravnosti sklopa,  – izradu ispitne dokumentacije, tablica mjerenja, grafikona i zaključaka mjerenja  – popis alata i pribora,  – primijenjene mjere zaštite i ispitivanja uređaja.  Demonstrirati rad sklopa i izvršiti ispitna mjerenja:  – demonstrirati rad uređaja u radnim uvjetima,  – demonstrirati mjerenje karakterističnih električnih (ili drugih) mjernih veličina koje se nalaze u dokumentaciji.  Mjerenje treba sadržavati uporabu univerzalnog mjernog instrumenta i osciloskopa te drugih mjernih instrumenata zavisno o vrsti uređaja. |
| Instalacija i rad uređaja i programa PC računalne opreme | Sastaviti osobno računalo od osnovnih komponenti ili napraviti nadogradnju poštujući tehničke zahtjeve i propise.  Instalirati potrebnu softversku podršku. Instalirati operativni sustav slijedeći proceduru za instalaciju.  Instalirati programe programske potpore.  Demonstrirati rad osobnog računala ili nadograđenih elemenata (proširenje memorije, zamjena tvrdog diska i disketne jedinice, ugradnja CD/DVD-pisača i modema, pisača, računalnog osciloskopa, crtača i EPROM programiralice).  Provjeriti rad računala i komunikaciju s vanjskim jedinicama.  Provjeriti brzinu rada računala i brzinu pristupa internetskoj vezi. |
| Izrada jednostavnog programa  Demonstracija upravljanja i rada električnih i elektroničkih uređaja primjenom PLC-a (programabilnog logičkog upravljača) | Povezati PLC (ili mikroupravljač ili programabilne logičke komponente GAL) s okolinom (ostalim sklopovima i uređajima).  Instalirati program za programiranje PLC-a pomoću osobnog računala.  Izraditi jednostavni program za upravljanje radom električnih i elektroničkih uređaja.  Upisati program u PLC.  Izraditi tehničku dokumentaciju (električne sheme spojeva, sheme ispitivanja i mjerenja, ispis programa, upute za rad uređaja itd.).  Demonstrirati rad sklopova ili uređaja i napraviti ispitna mjerenja. |
| Montaža uređaja i sustava na objektima | Prema dokumentaciji proizvođača:  – montirati antenski sustav zemaljskog i satelitskog prijenosa signala,  – ugraditi audiosustav u automobil,  – ugraditi sustav za televizijski nadzor,  – montirati audio i video opremu,  – ugraditi opremu signalno-dojavnih uređaja. |
| Održavanje i popravci radioprijamnika | Prema dokumentaciji proizvođača:  – obaviti osnovna mjerenja na radioprijamniku, te napraviti podešavanje radioprijamnika (mjerenje napona na izlazu, korekcija izobličenja signala itd.),  – ustanoviti i otkloniti kvarove na radioprijamnicima (npr. prijamnik ne radi na baterijskom napajanju, nema tona i loš prijam MW područja). |
| Podešavanje, održavanje i popravci audio opreme | Prema dokumentaciji proizvođača:  – primijeniti postupke podešavanja audiopojačala,  – primijeniti postupke podešavanja uređaja za pohranu audio informacija,  – ustanoviti i otkloniti kvarove na iphone te ipod uređajima:  – slab ton reprodukcije,  – tijekom reprodukcije izobličen ton,  – loša kvaliteta snimanja.  Detektirati kvar i zamijeniti komponente: integriranih komponenti, kondenzatora i elektronskih cijevi. |
| Podešavanje i popravci televizijskih prijamnika | Prema dokumentaciji proizvođača:  – primijeniti postupke podešavanja s osnovnim mjerenjima na televizijskom prijamniku (uz pomoć bar generatora) prema tehničkoj dokumentaciji,  – ustanoviti i otkloniti simulirane kvarove (prijamnik ne radi, izobličena slika, nepravilne boje, neispravna sinkronizacija, pogreške u otklonskom sustavu, VHF područje ne radi, a UHF ispravno),  – detektirati kvar i zamijeniti neispravne komponente: otpornike, transformator, integrirane komponente, SMD komponente, zavojnice, kondenzatore itd. |
| Podešavanje i popravci videoopreme | Prema dokumentaciji proizvođača:  – primijeniti postupke podešavanja i održavanja videoopreme,  – ustanoviti i otkloniti simulirane kvarove (loša reprodukcija i nepravilna slika),  – detektirati kvar i zamijeniti komponente: integrirane komponente, SMD komponente, zavojnice, kondenzatore, otpornike itd. |
| Instalacija i montaža uređaja regulacije i upravljanja | Prema priloženoj tehničkoj dokumentaciji:  – prepoznati elemente regulacijskog sustava,  – povezati elemente regulacijskog sustava s ostalom opremom,  – obaviti radove na ispitivanju i podešavanju sklopova mjerno-regulacijskih, sigurnosnih i alarmnih sustava |
| Tiristorska regulacija brzine vrtnje elektromotora | Prema tehničkoj dokumentaciji napraviti spoj tiristorskog regulatora s elektromotorom:  – izraditi shemu ispitivanja i mjerenja,  – izraditi upute za rad uređaja,  – demonstrirati rad elektromotora. |
| Instalacija komunikacijske mreže | Prema tehničkoj dokumentaciji:  – označiti trase komunikacijskih instalacija u novoizgrađenom objektu,  – postaviti elemente instalacije i napraviti montažu uređaja za komunikaciju,  – ispitati i podesiti rad uređaja,  – napraviti izravno spajanje interfona bez pozivnog kruga. |
| Spajanje interfona | Prema tehničkoj dokumentaciji:  – spojiti interfonske veze s međusobnim pozivanjem napajanu iz dva izvora napona,  – spojiti interfonske veze s međusobnim pozivanjem napajanu iz jednog izvora napona. |
| Spajanje mreže računala | Prema tehničkoj dokumentaciji:  – napraviti umreženje računala i pripadne računalne opreme,  – instalirati potrebnu softversku podršku,  – provjeriti komunikaciju,  – provjeriti brzinu pristupa (taskmanager ili upotreba nekog od programa). |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Uporaba Microsoft Office programa - Word | Uporabom Microsoft Office Word programa prema definiranim zahtjevima zatim napisati i urediti zadani tekst dokumenta, ubaciti i urediti slike u dokumentu te napraviti i popuniti podacima jednostavnu tablicu i ispisati dokument pomoću dostupnog pisača. |
| Uporaba Microsoft Office programa - Excel | Uporabom Microsoft Office Excel programa prema definiranim zahtjevima napisati i urediti zadane podatke u tablicu, napraviti jednostavnu obradu podataka uporabom funkcija SUM, COUNT, AVERAGE, MAX, MIN, zatim nacrtati jednostavni grafikon i ispisati dokument pomoću dostupnog pisača. |
| Instalacija operativnog sustava | Instalirati operativni sustav na osobnom računalu (Windows, Linux i slično).  Provjeriti rad. |
| Instalacija korisničkih programa na osobnom računalu | Instalirati program na osobnom računalu.  Smjestiti program u mapu za programe.  Instalirati prečac.  Provjeriti rad programa. |
| Instalacija korisničke opreme za osobno računalo (pisača, crtala, vanjskih memorijskih jedinica itd.) | Spojiti vanjske jedinice na računalo.  Instalirati potrebne programe.  Smjestiti program u mapu za programe.  Instalirati prečac.  Provjeriti rad vanjske jedinice. |
| Promjene i instalacija (nadogradnja) unutrašnje memorije za osobno računalo | Spojiti memoriju u računalu.  Instalirati potrebne programe.  Provjeriti rad memorije. |
| Korištenje interneta | Pronaći potrebne podatke i unaprijediti znanje o elektroničkim komponentama, računalnoj opremi, tehničkoj dokumentaciji i servisnoj dokumentaciji koja se koristi u radnom procesu. |
| Izrada tehničke dokumentacije | Izraditi tehničku dokumentaciju uz pridržavanje pravila tehničkog crtanja i dokumentiranja. |
| Korištenje tehničke dokumentacije | Iz priložene tehničke dokumentacije o elektroničkim komponentama i uređajima te mjernoj i računalnoj opremi koja se koristi u radnom procesu pronaći tražene i korisne podatke za realizaciju i unapređenje rada. \*koristiti dokumentaciju proizvođača i servisera uređaja i komponenti |
| Instalacija i pokretanje programa na osobnom računalu | Pomoću priloženih uputa instalirati i pokrenutu korisnički program. |
| Spajanje (ožičene) PLC-a prema zadanoj tehničkoj dokumentaciji | Prema zadanoj električnoj shemi i tehničkoj dokumentacije napraviti spoj PLC-a s elektroničkim komponentama i uređajima, mjernom i računalnom opremom (poznavati simbole, kućišta elemenata i oznake priključnica standardnih elektroničkih i električnih uređaja). |
| Ispitivanje ispravnost spola PLC-a s davačima, mjernim pretvaračima i izvršnim članovima prema zadanoj tehničkoj dokumentaciji | Prema zadanoj električnoj shemi i tehničkoj dokumentaciji koristeći univerzalni mjerni instrument osciloskop ili druge potrebne indikatore ispitati ispravnost spojeva i utvrditi eventualne neispravnosti. |
| Ispitivanje poznavanja simbola i kućišta elektroničkih komponenti | Interpretirati električne simbole.  Izložiti elektroničke elemente i pribor.  Protumačiti kućišta elemenata i oznake priključnica standardnih elektroničkih elemenata koji su se koristili tijekom obrazovnog procesa, a za ostale komponente koristiti dostupnu tehničku dokumentaciju (pisanu ili online dokumentaciju proizvođača). |
| Demonstracija smještaja, postavljanja i ožičenja električnih i elektroničkih komponenti prema zadanom montažnom nacrtu | Demonstracija snalaženja u tehničkoj dokumentaciji.  Demonstracija rukovanja alatima (odvijači, kliješta i slično) i snalažljivost u smještaju elemenata uređaja u kućište (koristeći matice, vijke, odstojnike, bušenje itd.). |
| Demonstracija smještaja, postavljanja, lemljenja i skidanja elektroničkih komponenti prema zadanoj električnoj shemi i montažnom nacrtu | Demonstrirati snalaženje u tehničkoj dokumentaciji.  Demonstrirati lemljenje i skidanje elektroničkih komponenti.  Demonstrirati lemljenje SMD elektroničkih komponenti. |
| Uporaba univerzalnog mjernog instrumenta | Primijeniti univerzalni mjerni instrument kod mjerenja električne struje i napona u istosmjernim i izmjeničnim strujnim krugovima.  Primijeniti multimetar za mjerenje otpora i ispitivanje ispravnosti dioda i tranzistora. |
| Uporaba osciloskopa | Primjenom osciloskopa izmjeriti i usporediti električne napone u istosmjernim i izmjeničnim strujnim krugovima.  Iz dobivenih valnih oblika očitati period odnosno odrediti frekvenciju valnih oblika napona.  Koristiti različite mjerne sonde. |
| Kalibracija osciloskopa | Napraviti i pokazati način kalibracije osciloskopa. |
| Ispitivanje ispravljačkog uređaja | Izmjeriti izlazni napon praznog hoda.  Izmjeriti izlazni napon u opterećenju.  Izmjeriti najveću izlaznu struju. |
| Instalacija komunikacijske mreže | Pokazati elemente komunikacijskih instalacija uz demonstraciju rada uređaja. |
| Spajanje računala na mrežu | Napraviti ožičenje računala.  Spojiti i provjeriti komunikaciju računala s pripadnom računalnom opremom.  Instalirati potrebnu softversku podršku.  Provjeriti brzinu pristupa. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju elektroničar-mehaničar.

|  |  |
| --- | --- |
| Nastavna područja | Očekivani ishodi učenja |
| 1. Elektronički sklopovi | |
| Sklopovi s diodama | Navesti i objasniti značenje najvažnijih dopuštenih vrijednosti parametara dioda te iz kataloga proizvođača pronaći vrijednosti za zadani primjer.  Nacrtati oblike izlaznih napona poluvalnog i punovalnog spoja ispravljača.  Opisati funkciju kondenzatora za glađenje ispravljenoga napona i ovisnost oblika izlaznog napona o kapacitetu kondenzatora.  Grafički prikazati oblike izlaznoga napona ograničavača uz različite pobude.  Prikazati ovisnost izlaznoga napona o izboru tipa Zenerove diode. |
| Sklopovi s bipolarnim i unipolarnim tranzistorima | Navesti i objasniti značenje najvažnijih dopuštenih vrijednosti parametara bipolarnih i unipolarnih tranzistora te iz kataloga proizvođača pronaći vrijednosti za zadani primjer.  Opisati funkciju elemenata pojačala za svaki osnovni spoj pojačala s bipolarnim i unipolarnim tranzistorima.  Objasniti utjecaj vrijednosti elemenata pojačala na iznos pojačanja.  Izračunati vrijednosti napona i struje tranzistora u statičkoj radnoj točki.  Međusobno usporediti svojstva (pojačanje, ulazni i izlazni otpor) osnovnih spojeva pojačala.  Prikazati odnos ulaznoga i izlaznoga signala pojačala s obzirom na amplitudu i fazni pomak.  Izložiti djelovanje tranzistora kao sklopke (vrijednosti ulaznih napona za djelovanje tranzistora kao uključene, odnosno isključene sklopke i prikaz izlaznoga napona uz sinusoidnu i pravokutnu pobudu).  Izračunati izlazni napon tranzistorske sklopke uz otporno opterećenje. |
|  | Prikazati utjecaj kapacitivnoga i induktivnoga opterećenja tranzistorske sklopke i načine zaštite tranzistora.  Objasniti djelovanje tranzistora u funkciji sklopke.  Objasniti djelovanje multivibratora i njihovu primjenu.  Izračunati trajanje kvazistabilnih stanja monostabila i astabila te frekvencije astabila.  Objasniti utjecaj opterećenja na djelovanje multivibratora. |
| Pojačala i oscilatori | Nacrtati shemu operacijskoga pojačala s naznačenim izvorima napajanja za spoj invertirajućeg i neinvertirajućeg pojačala.  Objasniti ovisnost pojačanja o vrijednostima otpora otpornika dodanih operacijskom pojačalu.  Objasniti utjecaj vrijednosti elemenata R i C na frekvenciju izlaznog napona generatora impulsa izvedenoga s operacijskim pojačalom. |
| Stabilizacija napona i regulacija struje | Na shemi serijskog tranzistorskog stabilizatora identificirati elemente koji određuju vrijednost izlaznoga napona.  Objasniti djelovanje elemenata za zaštitu stabilizatora od preopterećenja.  Izračunati vrijednost otpora u spoju za zaštitu stabilizatora od preopterećenja.  Objasniti princip regulacije struje tiristorima. |
| Sklopovi s optoelektroničkim elementima | Navesti i objasniti značenje najvažnijih dopuštenih vrijednosti parametara optoelektroničkih elemenata te iz kataloga proizvođača pronaći vrijednosti za zadani primjer.  Objasniti djelovanje optoelektroničkih elemenata u jednostavnim izvedbama upravljačkih sklopova. |
| 2. Digitalni sklopovi i upravljanje | |
| Digitalni elektronički sklopovi | Uspostaviti vezu između simbola i tablica stanja osnovnih logičkih sklopova.  Nacrtati odziv osnovnih logičkih sklopova na jednostavne impulsne pobude.  Iz oznaka integriranih digitalnih sklopova uz pomoć tvorničkih podataka navesti funkciju sklopa.  Navesti osnovna svojstva bistabila (djelovanje pobude na ulazu impuls ritma uz odgovarajuća stanja na ostalim ulazima) te dijeljenje frekvencije s pomoću bistabila.  Navesti osnovne značajke TTL i CMOS izvedbi integriranih sklopova.  Grafički prikazati djelovanje monostabila (odnos pobude i izlaznoga napona i utjecaj vrijednosti dodanih elemenata izvana).  Analizirati djelovanje jednostavnih izvedbi brojila (dijeljenje frekvencije u ovisnosti o broju spojenih bistabila).  Komentirati djelovanje kodera, dekodera, multipleksora i demultipleksora određivanjem stanja izlaza uz zadano stanje na ulazu.  Iskazati definiciju pojma kapaciteta memorije i protumačiti ovisnosti o broju ulaza za adresiranje i bitove podatka.  Navesti funkcije AD i DA pretvarača. |
| Mjerenje neelektričnih veličina | Objasniti namjenu, vrste i princip rada mjernih pretvarača.  Objasniti djelovanje temperaturnih pretvarača.  Identificirati odgovarajući senzor za određeno temperaturno područje.  Objasniti principe mjerenja puta i mjerenja brzine.  Identificirati odgovarajući beskontaktni prekidač uz pomoć kataloga. |
| Upravljanje i regulacije | Nacrtati blok shemu upravljačkog sustava, nabrojiti vrste upravljanja i objasniti područja uporabe.  Nacrtati simbol i vremenski dijagram regulatora (P, I, D, PI, PD i PID).  Nacrtati blok shemu regulacijskog kruga.  Na primjeru objasniti razliku između upravljanja i reguliranja.  Nabrojiti vrste električnih regulacija i navesti njihova svojstva.  Prepoznati prema karakteristikama regulatore s različitim djelovanjem.  Objasniti ponašanje regulatora prema statičkim i dinamičkim karakteristikama. |
| Mikroupravljači, programirljivi logički upravljači i programirljive logičke komponente | Na blok shemi mikroupravljača prepoznati osnovne dijelove i navesti njihove funkcije.  Navesti osnovna svojstva mikroupravljača.  Objasniti način programiranja EPROM-a.  Prema blok shemi programibilnog logičkog upravljača navesti osnovne sklopove i njihove funkcije.  Opisati načine programiranja i napisati program za jednostavne logične funkcije.  Objasniti značaj ulazno-izlaznih jedinica.  Objasniti načela izvedbe i uporabe programbilnih logičkih komponenata (PAL i GAL).  Objasniti postupak programiranja programibilnih logičkih komponenata. |
| Osobna računala | Nabrojiti osnovne komponente osobnog računala i njihove karakteristične veličine.  Opisati zadaću operativnog sustava.  Nabrojiti operativne sustave.  Opisati načine međusobnog povezivanja osobnih računala. |
| 3. Audio i videotehnika | |
| Antene | Objasniti karakteristike antene.  Nacrtati poluvalni dipol i izvršiti proračun dipola.  Izračunati gušenje voda.  Nacrtati i objasniti Yagi antenu.  Objasniti zajednički antenski sustav.  Navesti mjere zaštite na radu i zaštite okoline. |
| Radioprijamnik | Objasniti i nacrtati blok shemu superhetrodinskog prijamnika.  Objasni postupke demodulacije AM i FM.  Objasniti postupak demodulacije stereo signala. |
| Elektroakustika | Navesti karakteristike zvuka.  Nacrtati blok shemu sustava za pohranu zvuka.  Objasniti postupke pohrane zvuka na CD.  Objasniti vrste i karakteristike zvučnika i mikrofona. |
| TV prijamnik  Pohrana video informacija | Objasniti norme u analizi slike.  Nacrtati VPS signal.  Objasniti BVPS i navesti norme u prijenosu BVPS.  Objasniti PAL sustav.  Nacrtati i objasniti blok shemu prijamnika po sustavu PAL.  Nacrtati i objasniti blok shemu sustava za pohranu. BVPS na magnetski medij. |
| Primjena računala | Objasniti način rada audiokartice.  Objasniti način pohrane zvuka na računalo (PCM).  Objasniti postupke pripreme zvuka. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Samostalnost u planiranju tijeka rada i izrade uratka | 0 – 10 |  |
| Utrošeno vrijeme za planiranje i izradu | 0 – 20 |  |
| Redoslijed i ispravnost postupaka u rukovanju alatima i instrumentima | 0 – 20 |  |
| Kvaliteta i točnost izrade | 0 – 20 |  |
| Estetski izgled uratka | 0 – 10 |  |
| Točnost mjernih rezultata | 0 – 15 |  |
| Uporaba tehničko-tehnološke dokumentacije | 0 – 10 |  |
| Primjena mjera za rad na siguran način | 0 – 15 |  |
| Pridržavanje propisa o zaštiti okoliša | 0 – 10 |  |
| Racionalna uporaba energije | 0 – 10 |  |
| Racionalna uporaba materijala | 0 – 10 |  |
| Izrada ispitne dokumentacije i interpretacija mjernih rezultata | 0 – 10 |  |
| UKUPNO: | 0 – 160 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-20

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-260